**150 ГОДИНИ БАН**

**Държавата не настоява за реформа но няма да увеличи финансирането**

Българската академия на науките чества 150-годишен юбилей – всички, свързани с нея, събития са посветени на тази годишнина. Припомня се историята на Академията като сдружение на елитни български учени и тяхната общественополезна дейност.

Но БАН днес е национален изследователски център, състоящ се от автономни институти обединени от държавно финансиране. Обединението на действителните и дописните членове с асоциирани членове (хабилитираните учени) е формално. Корпусът на академиците и член-кореспондентите е без функции и непредставен в управлението. Националният изследователски център няма върховен научен орган. Историята на БАН и честваната годишнина напомнят че такова положение е ненормално и може да бъде само временно.

Със Закона за БАН от 1991 г БАН приема популистко, несъответстващо на преустройството на никоя от Академиите в разпадналия се Съветски блок и на никой изследователски център по света, затворено самоуправление. БАН като изследователски център, за съжаление, не е публична организация, направлявана от публичен борд. Възприетото затворено колективно самоуправление изключва външно влияние и контрол Създаденият с изменение на Закона за БАН през 2011 г Съвет на настоятелите не изпълнява вменените му функции

БАН обединява над 800 научни секции и групи, разпределени в 50 автономни института, покриващи целия фронт на науката. На първо място е в ЕС по брой учени на 1 млн. население, ангажирани в изследователски център. По държавна субсидия на 1 млн. население средствата, които България отделя за БАН, съвсем не са малко – повече, отколкото Полша и Румъния отделят за своите академии.

БАН поддържа неустановен, неясен и напрегнат  диалог с държавата. Единственото средство на държавата да упражнява натиск върху БАН е с лостовете на финансирането и тя често използва това средство.

Въпреки че в БАН твърдят обратното, съществува известно разминаване между Националната научна стратегия и Стратегията за развитие на Академията. Националната стратегия преследва реформи, предвидени са промени  в нормативната база, а приетата от БАН стратегия не е за реформи, а за развитие и оптимизиране при твърдо запазване на организацията, управлението и структурата.

Държавата и компетентната общественост се разминават с позицията на БАН по няколко въпроса. Преди всичко държавата не одобрява статуквото определено от модела на управление на Академията. Според министър Красимир Вълчев академичното самоуправление е „крайно затворено, с правомощия, изместени към колективните органи на управление, които в общия случай страдат от по-високо ниво на безотговорност, отколкото персоналните органи на управление”.

Държавата се стреми да обвърже дейността на Академията с обществените задачи и потребности. Според просветното министерство някои от институтите на академията, като тези по исторически изследвания, молекулярна биология, български език и др, би трябвало да бъдат натоварени с повече задачи от страна на държавните институции, в т.ч. и с изготвяне на анализи и експертизи.

От друга страна, държавата счита че в БАН трябва да приоритизират участията си в международни проекти, особено във финансираните по програма "Хоризонт 2020" и нейния наследник "Хоризонт Европа". На разположение на учените и изследователите от България са огромните средства за наука и иновации от „Хоризонт 2020“ в размер на 80 милиарда евро за периода 2014-2020 г. За съжаление българските учени не са активни и резултатни в тази програма. Досега са спечелили проекти, финансирани с около 85 милиона евро. Желанието на просветното министерство е България да привлече поне 0.8% от финансирането, докато сега то не достига и 0.1% и е на дъното на класацията в ЕС. Общата договорирана сума от участието на БАН в програма ‘Хоризонт 2020’ за 2018 г е само около 8 млн евро – това е само една десета от и без това малко привлечените средства от български организации.

От конституирането си по Закона от 1991 г БАН непрекъснато е в протести и искания за повече пари от държавата. БАН настоява за по-високи възнаграждения на учените и за пореден път, покрай честванията на 150-годишнината, поиска увеличение с 20% на бюджетната субсидия. Според министър Вълчев обаче, съществено увеличение на бюджетната субсидия и съответно увеличение на заплатите би било контрапродуктивно. Младите учени би трябвало да бъдат мотивирани да участват в големи проекти и да бъдат част от големи екипи в иновационни екосистеми между научни и бизнес организации.

Поне засега държавата няма намерение да упражнява натиск за реформа на управлението и структурата на Академията. ‘Към момента аз нямам намерение да предлагам законови промени засягащи модела на управление на БАН’ казва министър Вълчев. Парите трябва да дойдат от обвързване на научната дейност с потребностите на различните институции, които имат нужда от научно обслужване, и от участието в големи международни проекти.

Лазарин Лазаров

доктор на химическите науки